# Eksamensprojekt 1. interne januar 2022

## **Baggrund**

Prøven afvikles i henhold til den til enhver tid gældende bekendtgørelse om prøver i erhvervsrettede videregående uddannelser - jf. Bekendtgørelse nr. 18 af 09.januar 2020.

Eksamensprojektet skal udarbejdes i overensstemmelse med eksamensmanualen for 1. interne eksamen.

Eksamen dækker ALLE fagene Mikroøkonomi (5 ECTS), Erhvervsøkonomi (5 ECTS), Statistik (5 ECTS) og Metode (5 ECTS).

Husk derfor at læse manualen grundigt, INDEN I går i gang med besvarelse af eksamensprojektet i jeres gruppe.

Manualen findes på Moodle > General Information > 1. Eksamen … > Cphbusiness City > Finansøkonom > 1. semester.

Der er nedenfor tale om en fiktiv case, og omtalte virksomheder og personer kan/må ikke kontaktes i forbindelse med udarbejdelse af projektet.

Der må gerne gennemføres primær kvantitativ og/eller kvalitativ dataindsamling som en del af opgaveløsningen.

**Eksamenscase**

Der har i en årrække været meget gode penge at tjene i ejendomsbranchen. Det har fristet mange aktører til at investere. Den danske rigmand Anders Johansen har tænkt sig at købe en stor grund i Kelleris-området i Helsingør.

Anders Johansen har ikke været i Danmark i mange år. Han har dog hørt godt om Helsingør og derfor vil hans nye virksomhed ØKOBYG A/S købe Kelleris-grunden, til trods for han ikke kender ejer- og lejeboligmarkedet i Helsingør. Han ønsker derfor en nærmere mikro-økonomisk analyse af markedet, samt en analyse af det indsamlede materiale jf. Bilag 1+2+3. Analysen skal give ham et beslutningsgrundlag, når han skal vurdere, hvilket projekt han skal opføre på grunden.

Anders Johansen har to krav til projektet: Bæredygtighed og rentabilitet. Han har kontaktet en række entreprenører og er gået videre med nedenstående 2 tilbud, da disse 2 entreprenører opfører bygninger, der går under navnet "Smart and sustainable buildings[[1]](#footnote-0)"

Vi er ansat som finansielle rådgivere og skal på baggrund af en grundig analyse vurdere tilbuddene, så Anders Johansen kan træffe den rette beslutning.

**Entreprenør 1:**

Tilbud: 20 ejerboliger pris 38,475 mio. kr. + værdi af andel af grunden 10 mio. kr. og 80 lejeboliger. pris 125 mio. kr. + værdi af andel af grunden 40 mio. kr.

**Entreprenør 2:**

Tilbud: 125 luksus ældreboliger pris 165 mio. kr. + værdi af grunden 50 mio. kr.

Han har allerede været i dialog med banken og har fået 3 lånetilbud, og han har fået tal på indtægter og udgifter for disse ejendomme jf. bilag 3.

Han har brug for en projektrapport til at understøtte hans beslutning.

Anders Johansen beder os om at lave en grundig analyse af markedet baseret på de data, som I vurderer, er nødvendige for at lave et godt beslutningsoplæg. Projektrapporten skal skrives med en klar og forståelig anbefaling af, hvad I baseret på jeres analyser mener, er den rigtige beslutning.

1. <https://www.caverion.dk/ydelser-og-losninger/build/> (til inspiration) [↑](#footnote-ref-0)